**KONKURSA DARBA UZDEVUMS**

**12. gaismas festivāls “Staro Rīga 2019”**

Norises laiks: **2019. gada 15. – 18. novembris**

Festivāla objektu darba laiks katru festivāla dienu no plkst. 17.00 līdz plkst. 23.00

Norises vieta: **Rīga**

**Gaismas festivāla “Staro Rīga 2019” tēma un programma**

Gaismas festivāli un gaismas māksla urbānajā vidē ir relatīvi jauns mākslas žanrs, kas neilgā laikā ir iezīmējis daudzveidīgas izpausmes formas – videoprojekcijas, brīvstāvošas vides instalācijas, interaktīvus gaismas objektus, ko festivāla skatītāji var veidot un pilnveidot, izmantojot dažādas tehnoloģijas un virtuālo vidi. Gaismas objekti var atrasties uz ēku fasādēm, pieminekļiem, uz ielas, skvēros un pagalmos, parkos, kokos, ūdenstilpnēs.

**Festivāla tēma: 4D**

Iespējams, ka četras gaismas mākslas dimensijas ir gaisma, vide, laiks un cilvēks. Globālā laikmeta un informācijas pārprodukcijas nenoteiktība ģenerē impulsus citu vai citādu dimensiju, jaunu algoritmu meklējumiem, dodoties virtuālajā tīmeklī un paplašinātajā realitātē, ejot pāri robežām lielo datu plūsmā. Bet varbūt atslēga jaunām dimensijām tomēr ir jau ierastos div- un trīsdimensionālos gaismas stāstos, to negaidītās cēloņsakarībās.

Piedāvājot gaismas objektus gaismas festivālam “Staro Rīga”, gaismas mākslinieki ir aicināti nodefinēt sava gaismas objekta četras dimensijas. Šī plašā tēma var tikt traktēta brīvi gan no eksakto zinātņu viedokļa, gan gremdējoties filosofiskos apcerējumos, kas ved pāri faktiskās pieredzes horizontiem, apšaubot visu, kas šķiet neracionāli ierobežots zināšanu jomā un tradicionālos, stereotipiskos pieņēmumos.

Festivāla galvenā teritorija ir Rīgas centrālās daļas parku zona Vērmanes dārzs – Esplanāde – Kronvalda parks – Viesturdārzs un kanālmala no Latvijas Nacionālās operas un baleta ēkas skvēram līdz Rīgas brīvostas pārvaldes ēkai. Objektus var pieteikt arī Vecrīgā un pilsētas centrālajā daļā, komfortablas pastaigas attālumā.

2019. gada Festivāla kopējo programmu veidos:

1. Festivāla pamatprogramma;
2. Festivāla eksperimentālā programma;
3. Festivāla līdzdalības un partneru programma “Rīgas karnevāls”, kurā ar gaismas projektiem pilsētvidē piedalās dažādi uzņēmumi, institūcijas un privātuzņēmēji.

**1. Festivāla pamatprogramma**

Objekti ir dažādas vietas pilsētvidē – ēkas, parki, tilti, laukumi, pagalmi, pieminekļi. Tie ir pilsētvides mēroga, aplūkojami gan tuvumā, gan no attāluma, pilsētas ainavu kontekstā. Objektus var papildināt performances, muzikālas un teatrālas norises. Vēlama skatītāju interaktīva iesaistīšana norisēs.

Gatavojot piedāvājumus, pretendenti aicināti noradīt konkrētu projekta izvietošanas vietu, ņemot vērā, šādus ieteikumus:

1. Rīgas centrālās daļas parku zona Vērmanes dārzs – Esplanāde – Kronvalda parks – Viesturdārzs;
2. kanālmala no Latvijas Nacionālās operas un baleta ēkas skvēram līdz Rīgas brīvostas pārvaldes ēkai;
3. Vecrīgā vai citās vietās pilsētā ap galveno norises zonu;
4. radošie kvartāli;
5. apkaimes.

Festivāla pamatprogrammā paredzēts iekļaut gan vietējo gaismas mākslinieku/ radošo grupu veidotus objektus, gan starptautisko mākslinieku gaismas instalācijas un objektus, kas jau ir eksponēti gaismas festivālos Eiropā un citviet pasaulē. Šīs programmas prioritāte ir jaunrades darbi, kas veidoti kā starptautiskas sadarbības projekti.

Ja projektu iesniedz ārvalstu mākslinieks vai uzņēmums, pieteikumam jābūt tulkotam latviešu valodā, tāmē jābūt iekļautām visām projekta realizācijas starptautiskajām un lokālajām izmaksām, t.sk. visiem nodokļiem, tehniskā nodrošinājuma izmaksām, mākslinieku honorāriem, ceļa izdevumiem, autortiesību maksājumiem utt.

Festivāla organizators nodrošina šādu izmaksu segšanu:

- ne vairāk kā trīs projekta dalībnieku (mākslinieku un/ vai tehniskā personāla) uzturēšanos Rīgā ne vairāk kā sešas dienas;

- vietējo elektrības pieslēgumu projektam (iespēju robežās);

- esošā pastāvīgā apgaismojuma izslēgšanu (iespēju robežās);

- publiskā pasākuma atļaujas saņemšanu;

- Festivāla komunikāciju un kopējo autoruzraudzību.

**2. Eksperimentālā programma.**

Šīs programmas mērķis ir demonstrēt tehnoloģiskas inovācijas, ar to pielietošanu saistītus eksperimentus un gaismas objektus. Var tikt veidotas radošu, izglītojošu un eksperimentālu norišu programmas radošajos kvartālos, sadarbībā ar izglītības iestādēm, veicinot Festivāla apmeklētāju iesaisti un līdzdarbošanos. Šīs programmas galvenais mērķis ir iepazīstināt ar tehnoloģiskām inovācijām un iespējām tās radoši izmantot gaismas mākslas objektu izveidē.

Pieteikumus var iesniegt gan vietējie, gan starptautiskie gaismas mākslinieki/radošas grupas/uzņēmēji. Ārvalstu iesniedzējiem jāņem vērā nosacījumi pamatprogrammas aprakstā.

**3. Līdzdalības un partneru programma “Rīgas karnevāls”**

Festivāla programmā tiek iekļauti sadarbības partneru gaismas objekti – gaismas instalācijas un objekti, kuru idejas rada, tehniski realizē un finansē Festivāla sadarbības partneri vai sponsori. Sadarbības partneru programma ļauj uzņēmējiem iekļauties pilsētvides festivālā izgaismojot savu ēku, pilsētvides objektu vai izstāstot sava uzņēmuma stāstu.

Pieteikšanās dalībai Festivāla programmā “Rīgas karnevāls” tiks izsludināta papildus.